Diari Oficial de la Generalitat Valenciana


Sumari del DOGV 5203, del 21-02-2006 (2006/1532)

RESOLUCIÓ de 7 de febrer de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat, la Conselleria de Cultura, Educació i Esport de la Generalitat Valenciana i la Fundació Pfizer, per a establir el marc de desplegament d'activitats de cooperació en matèria de prevenció i educació sanitària.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5203

Data del DOGV
:   21-02-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/1532


Data del document
:   07-02-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * Conselleria Sanitat
    * educació sanitària
    * cooperació administrativa
    * fundació

RESOLUCIÓ de 7 de febrer de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat, la Conselleria de Cultura, Educació i Esport de la Generalitat Valenciana i la Fundació Pfizer, per a establir el marc de desplegament d'activitats de cooperació en matèria de prevenció i educació sanitària. [2006/X1532]  
Subscrit, després de la tramitació prèvia reglamentària, entre la Conselleria de Sanitat, la Conselleria de Cultura, Educació i Esport de la Generalitat Valenciana i la Fundació Pfizer, el 24 de novembre de 2005, un Conveni de col·laboració per a establir el marc de desplegament d'activitats de cooperació en matèria de prevenció i educació sanitària, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0008/2006, i que figura com a annex d'esta resolució.  
València, 7 de febrer de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre la Conselleria de Sanitat  
 i la Conselleria de Cultura, Educació i Esport de la Generalitat Valenciana i la Fundació Pfizer, per a establir el marc de   
desplegament d'activitats de cooperació en matèria   
de prevenció i educació sanitària  
València, 24 de novembre de 2005  
Reunits:  
D'una banda, el conseller de Sanitat de la Generalitat Valenciana, Vicente Rambla Momplet, i el conseller de Cultura, Educació i Esport, Alejandro Font de Mora Turón, d'acord amb el que disposen els articles 33 i 35 de la Llei 5/1983, de 30 de desembre, de Govern Valencià, en relació amb els articles 1 i 2 del Reglament Orgànic i Funcional de la Conselleria de Sanitat, aprovat pel Decret del Consell 26/2005, de 4 de febrer, i els articles 1 i 6 del Reglament Orgànic i Funcional de la Conselleria de Cultura, Educació i Esport i, aprovat pel Decret del Consell 183/2004, d'1 d'octubre.  
I de l'altra banda, Emilio Moraleda Martínez, com a president del Patronat de la Fundació Pfizer, amb domicili a Alcobendas, Madrid, avinguda d'Europa, 20 B, Parc Empresarial de la Moraleja, amb CIF G-82248261, que actua en nom i representació d'esta fundació, fent ús de les facultats que li atorguen els estatuts, tot això segons que consta en l'escriptura pública atorgada el 29 de gener de 1999 davant el notari de Madrid Luis Felipe Rivas Recio, número 243 del protocol.  
Les parts reunides es reconeixen capacitat plena per a subscriure este conveni i, per a això,  
Manifesten:  
Primer. Correspon a la Conselleria de Sanitat la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïdes esta comunitat autònoma en els articles 31.11 i 38 de l'Estatut d'Autonomia.  
En este sentit, un dels principis rectors que presidix tota l'actuació de la Conselleria de Sanitat és millorar, dia a dia, la qualitat de les prestacions d'atenció sanitària del Sistema de Salut de la Comunitat Valenciana, entesos com el conjunt de servicis preventius i de promoció i manteniment de la salut dirigits als ciutadans.  
Correspon a la Conselleria de Cultura, Educació i Esport, entre altres, la competència plena per a la regulació i administració de l'ensenyança en tota l'extensió, nivells i graus, modalitats i especialitats, en l'àmbit de les seues competències, segons el que preveu l'article 35 de l'Estatut d'Autonomia de la Comunitat Valenciana.  
Segon. La Fundació Pfizer té entre els seus objectius prioritaris la investigació, innovació, formació, prevenció i educació en l'àrea de la salut i, en definitiva, té un clar compromís amb l'atenció de la salut de les persones.  
Tercer. L'article sisé de la Llei 1/1994, de 28 de març, de la Generalitat Valenciana, de Salut Escolar, manifesta que l'acció sanitària s'encaminarà a la prevenció de les malalties i a la promoció de la salut, per mitjà de l'educació per a la salut i totes les mesures s'estimen convenients atenent els factors de risc. Així mateix, l'article nové, apartat 7, especifica que és una competència de la Conselleria de Sanitat articular la col·laboració amb entitats públiques o privades per a l'execució de les activitats de salut previstes en la llei, quan la magnitud i l'especificitat d'estes accions ho requerisquen. I que, per a millorar la qualitat de vida de les persones, els poders públics han d'impulsar la col·laboració i cooperació amb les entitats privades que tinguen entre els seus objectius la innovació, la investigació i la promoció de la salut, principi reconegut en la pròpia Llei 16/2003, de 28 de maig, de Cohesió i Qualitat del Sistema Nacional de Salut. Este conveni marc constituïx un pas més per a aconseguir l'objectiu esmentat.  
Quart. Es produïx una confluència en els objectius de totes tres entitats, i confirmen que l'establiment d'una col·laboració entre les parts en matèries de prevenció i educació sanitària de la població redundarà en una millora significativa de la qualitat de la salut de la població a la Comunitat Valenciana i, en última instància, contribuirà a promoure el benestar físic i psíquic de les persones i a millorar la qualitat de vida dels ciutadans.  
Cinqué. Estan decidides a establir i intensificar relacions de col·laboració i cooperació i, particularment, a subscriure convenis específics de col·laboració, com a via operativa idònia per a la consecució dels fins comuns, sobre la base del principi de respecte a l'autonomia de la voluntat de les parts com a criteri rector per a l'èxit d'una cooperació fructífera.  
Per tot el que s'ha exposat, les parts acorden subscriure este conveni, que està sotmés a les següents:  
Clàusules:  
Primera. Objecte del conveni  
L'objecte d'este conveni és l'establiment de la col·laboració entre la Generalitat Valenciana i la Fundació Pfizer en el desplegament d'activitats educacionals en l'àmbit de la prevenció i la promoció de la salut i hàbits i estils de vida saludables que contribuïsquen, directament o indirectament, a una millora de la qualitat de vida i proporcionen un envelliment saludable de la població de la Comunitat Valenciana, fomentant a més les relacions intergeneracionals, a través del projecte educatiu anomenat Tenim molt en comú, al qual es referix la clàusula segona d'este conveni.  
Segona. Compromisos  
1. Este conveni es desplega d'acord amb el projecte educatiu que s'adjunta com a annex i que ha sigut dissenyat per la Fundació Pfizer atenent els objectius perseguits amb esta campanya de salut que serà presentada i divulgada en els centres docents de la Generalitat Valenciana.  
2. Les activitats objecte de col·laboració entre la Generalitat Valenciana i la Fundació Pfizer seran:  
Promoció, difusió, suport i participació d'ambdues parts en totes les activitats recollides en el projecte que s'adjunta a este conveni.  
A més de les anteriors obligacions conjuntament assumides, la Fundació Pfizer:  
a) Finança tota la campanya de salut.  
b) Ha de desplegar les activitats previstes en el projecte d'acord amb els terminis establits.  
c) Ha d'encarregar-se de l'edició i distribució dels materials explicatius i en general de tots els acordats per a la distribució, durant el temps de duració de la campanya.  
La Generalitat Valenciana:  
a) Ha de donar suport a totes les activitats previstes en la campanya i impulsar-les de forma activa.  
b) Ha de revisar els materials que seran entregats al llarg de la campanya i permet la inclusió del seu logo junt amb el de la Fundació Pfizer, que apareixerà com a promotora del projecte.  
c) Participarà i facilitarà la implantació del projecte en els centres docents.  
Tercera. Constitució d'una comissió de seguiment  
A fi de garantir el compliment d'este conveni de col·laboració, es crea una comissió de seguiment integrada en un 50% de representació per la Generalitat Valenciana i un altre 50% per la Fundació Pfizer, per mitjà de la designació per part dels consellers de Sanitat i de Cultura, Educació i Esport, i del president de la Fundació Pfizer, dels representants que consideren més adequats.  
La comissió de seguiment s'ha de reunir, almenys, una vegada a l'any, i sempre que ho sol·licite qualsevol de les parts. Té com a funcions la proposta, el seguiment i el control de les actuacions a desenvolupar.  
Quarta. Vigència  
La duració d'este conveni de col·laboració serà com a màxim d'un any, comptat a partir del moment de la signatura. Es pot prorrogar per períodes de temps iguals, mitjançant un acord protocol·litzat de les parts.  
Cinquena. Resolució  
Serà causa de resolució d'este conveni el mutu acord de les parts, i també l'incompliment del que s'hi acorda, després de la denúncia de qualsevol de les parts, comunicada de forma fefaent a l'altra part, amb una antelació mínima de tres mesos a la data en què vaja a donar-se per finalitzat. La denúncia haurà de fer-se per escrit.  
Sisena. Règim aplicable i jurisdicció  
Este conveni té naturalesa administrativa i les qüestions litigioses que puguen originar la interpretació i el compliment i que no puguen ser resoltes per la comissió de seguiment, queden sotmeses al coneixement i la resolució de la jurisdicció contenciosa administrativa.  
I, com a mostra d'acord amb el que s'exposa i s'acorda, signen este conveni de col·laboració en quàdruple exemplar, al lloc i en la data assenyalats en l'encapçalament.   
Per la Conselleria de Sanitat,  
VICENTE RAMBLA MOMPLET   
Per la Conselleria de Cultura, Educació i Esport,  
ALEJANDRO FONT DE MORA TURÓN  
Per la Fundació Pfizer,  
EMILIO MORALEDA MARTÍNEZ  
PROJECTE TENIM MOLT EN COMÚ  
Fundació Pfizer  
Davant el repte que planteja l'envelliment de la població espanyola, la Fundació Pfizer es va fundar amb l'objectiu d'oferir solucions a les demandes assistencials i socials dels ciutadans d'edat avançada.  
A fi de complir amb el seu compromís social originari, la Fundació Pfizer ha decidit fer un projecte educatiu els protagonistes del qual siguen les persones majors i amb el qual es fomenten els valors positius de la vellesa, a partir del tractament del tema d'hàbits saludables i qualitat de vida des de l'àmbit escolar.  
El projecte, que se centra en la relació entre xiquets i persones majors dins i fora de l'escola, presenta un caràcter intergeneracional, la qual cosa constituïx una oportunitat per a compartir opinions i emocions sobre l'envelliment, i també per a impulsar la pràctica d'hàbits saludables en ambdós sectors de la població.  
Els hàbits saludables i la prevenció de l'obesitat infantil  
El foment d'hàbits saludables com a forma de previndre malalties resulta una de les principals línies de treball de la Fundació Pfizer.  
En el terme d'hàbits saludables s'inclouen l'alimentació, l'exercici físic, la vida social activa, etc. L'atenció de tots estos aspectes de la vida quotidiana pot previndre qualsevol classe de malalties i ajudar a gaudir de bona salut. La prevenció s'enfoca cap a les malalties cardiovasculars i les relacionades amb el càncer, però sobretot cap a la que l'OMS ha denominat epidèmia del segle XXI: l'obesitat infantil.  
En abordar el tema dels hàbits saludables amb xiquets, el projecte educatiu Tenim molt en comú es concentra en la prevenció de l'obesitat infantil. Es tracta d'una malaltia en què incidixen molts factors, ja que la seua aparició està condicionada per l'alimentació, l'exercici físic, el benestar psicològic i la vida social activa; per tant, ha d'entendre's com un fenomen relacionat de forma general amb l'estil de vida de les persones.  
Els últims estudis sobre l'efectivitat de la prevenció de l'obesitat infantil afirmen que:  
1. La via més adequada per a evitar-la és promoure estils de vida saludables.  
2. Les accions més efectives dirigides a tota la població són les que no mencionen directament l'obesitat, sinó que aborden la multicausalitat del trastorn.  
3. La prevenció de l'obesitat infantil ha d'involucrar els xiquets, les famílies i la comunitat, per a impulsar canvis en l'entorn que afavorisquen la pràctica d'hàbits saludables quant a l'alimentació i l'exercici físic.  
El projecte educatiu  
Es posarà en marxa a partir de setembre de 2005 a la Comunitat Valenciana i es presentarà en 686 centres d'Educació Primària, on estudien 156.035 alumnes d'edats compreses entre 6 i 12 anys.  
El projecte oferirà a les escoles la possibilitat de treballar sobre l'envelliment i la consolidació de vincles intergeneracionals, a través de la promoció d'hàbits saludables i fent insistència en la prevenció de l'obesitat infantil.  
La idea que va originar el projecte Tenim molt en comú partix de la constatació que els xiquets i les persones majors compartixen molt més del que creuen:  
1. La mateixa vulnerabilitat, que es traduïx en problemes d'accessibilitat i de mobilitat.  
2. La mateixa necessitat de cuidar-se per a assegurar un creixement o un envelliment saludables; en ambdós casos la importància de protagonitzar estils de vida sans.  
3. La mateixa necessitat de comunicar-se: comptar, escoltar i, sobretot, ser escoltat.  
4. La mateixa necessitat de comptar els uns amb els altres, ja que xiquets i majors conviuen de manera molt harmoniosa.  
El plantejament pedagògic  
Partint de la idea bàsica del projecte, Tenim molt en comú s'estructura a l'entorn de dos eixos:  
. Llibre del professor: oferix al mestre una ferramenta que li permeta introduir el tema de l'envelliment i els estils de vida saludables en classe, seguint les principals línies del currículum d'educació per a la salut.  
. Visita a la classe: brinda a les escoles participants un servici únic d'atenció intergeneracional, per mitjà de la visita d'un monitor de la tercera edat, que ha sigut format especialment per a dur a terme una activitat ludicoeducativa sobre hàbits de vida saludables.  
Recursos pedagògics  
I. Llibre del professor  
Els mestres rebran gratuïtament un exemplar que servisca de marc de referència per a la realització del projecte en classe.  
Es tracta d'un llibre-guia que presenta diversos temes i proposa activitats participatives per a treballar-los.  
Els continguts que comprén són:  
1. Cuidar-se  
a. Investiguem sobre la salut  
En esta primera sessió els xiquets investiguen sobre temes relacionats amb la salut: la vida com un cicle i la importància dels hàbits saludables per al funcionament quotidià. Així mateix, reflexionen sobre què es pot fer per a portar una vida sana, descobrixen les facilitats i les dificultats que troben a l'hora de practicar hàbits saludables i pensen sobre les conseqüències o els efectes de no practicar-ne.  
b. Els hàbits saludables: menjar bé i moure's  
Els xiquets investiguen amb els seus iaios la seua manera de menjar i fer exercici. Els xiquets tenen l'oportunitat de reflexionar si practiquen hàbits de vida saludables i si es diferencien dels dels seus iaios quan tenien la seua edat.  
c. Imaginem el nostre futur  
S'invita la classe a imaginar la seua vida quan els alumnes arriben a la tercera edat, i a pensar en les alternatives que els ajuden a viure millor i més anys.  
2. Comunicar-se  
L'intercanvi intergeneracional se centra en els estils de vida saludables que compartixen els majors i els xiquets.  
Un estil de vida sa és la suma de diferents hàbits saludables, per això este apartat oferirà un qüestionari sobre hàbits saludables que els alumnes podran fer en comú i els ajudarà a definir un estil de vida saludable per a la seua vida quotidiana.  
3. Solidaritzar-se  
Es pretén descobrir que els xiquets i els iaios compartixen estils de vida i impulsar activitats que afavorisquen hàbits més sans:  
a. La Carta de la salut  
Consistix en un compromís firmat per mestres, pares, xiquets i iaios, a través del qual s'acorda impulsar canvis de comportament perquè les famílies facen una vida més saludable.  
b. El Club de la salut  
Mestres, alumnes i avis voluntaris comencen a treballar conjuntament per a crear un espai que els permeta proposar activitats en l'escola i en el barri que promoguen hàbits saludables.  
II. Visita a la classe  
El vertader vincle intergeneracional requerix el desplegament d'una activitat per a xiquets i majors en un mateix lloc.  
En cada una de les províncies on es duga a terme el projecte, es presentarà esta activitat a càrrec d'un equip de persones majors seleccionades i formades.  
L'activitat consistirà en un joc sobre el tema La salut a través del temps, que tindrà lloc en l'aula. A través del diàleg amb l'avi monitor, els alumnes descobriran com l'entorn de creixement que envolta el xiquet en diverses èpoques dóna lloc a distints hàbits saludables. L'objectiu final és que el xiquet propose canvis en el seu entorn i en els seus hàbits, que han de posar-se en marxa durant el curs escolar.  
Línies centrals del projecte  
1. El projecte, que seguix les línies d'acció de la Comunitat Valenciana en les escoles, proposa reflexionar, informar i promoure hàbits saludables.  
2. Tracta el tema de la prevenció de l'obesitat i el sobrepés, qüestió essencial perquè la població infantil desenvolupe hàbits de vida saludables, com establix la Conselleria de Sanitat de la Generalitat Valenciana.  
3. Promou la implicació d'altres membres de la comunitat, com les persones majors, a més dels educadors, en sintonia amb els programes educatius de la Comunitat Valenciana, que potencia la vinculació familiar a partir de l'escola.  
4. Introduïx els majors en el marc escolar com a persones actives, una prioritat per a la Comunitat Valenciana, que fins al moment no compta amb cap projecte concret per a les escoles.